SITHAI กำลังคัมแบ็ก?
ประเด็นของหุ้น SITHAI หรือ บริษัท ศรีไทยซุปเปอร์แวร์ จำกัด (มหาชน) เป็นอะไรที่พูดยากพอสมควร เพราะไม่มีใครรู้ว่า ทิศทางของบริษัทจะฟื้นจริงตามที่หลายคนคาดการณ์หรือไม่ เพราะองค์ประกอบหลายอย่างยังไม่เอื้อให้กับตัวบริษัทอย่างเห็นเนื้อเห็นหนัง
29 ม.ค. 2560

คุณนพชัย จากพระราม 3 กรุงเทพฯ พูดถึงราคาหุ้น SITHAI หรือ บริษัท ศรีไทยซุปเปอร์แวร์ จำกัด (มหาชน) ไหลรูดลงมาอย่างต่อเนื่องเป็นเวลา 2 ปี น่าจะเป็นการสะท้อนให้เห็นว่า บริษัทผ่านจุดพีคในการทำธุรกิจ และเข้าสู่ช่วงถดถอยอย่างเต็มตัว ล่าสุดดูเหมือนว่า ราคาหุ้นจะถีบตัวขึ้นอย่างมีนัยสำคัญ และมีวอลุ่มซื้อเข้ามาเป็นจำนวนมาก จึงน่าจะถึงเวลาคัมแบ็กเสียที ไม่ทราบว่า อาจารย์มีความคิดเห็นต่อเรื่องนี้อย่างไร?
 
ประเด็นของหุ้น SITHAI หรือ บริษัท ศรีไทยซุปเปอร์แวร์ จำกัด (มหาชน) เป็นอะไรที่พูดยากพอสมควร เพราะไม่มีใครรู้ว่า ทิศทางของบริษัทจะฟื้นจริงตามที่หลายคนคาดการณ์หรือไม่ เพราะองค์ประกอบหลายอย่างยังไม่เอื้อให้กับตัวบริษัทอย่างเห็นเนื้อเห็นหนัง
นั่นทำให้อาจารย์รู้สึกหนักใจอย่างมาก หากจะออกตัวแทนกลุ่มผู้บริหารว่า ตัวเลขกำไรในปี 59 จะโดดเด่นกว่าปี 58 เพราะมันไม่มีตัวแปรไหนทำให้เชื่อเช่นนั้น
เนื่องจากข้อมูลที่เห็นในเวลานี้คือ กำไรในงวด 9 เดือนปี 59 ยังไม่ถึงครึ่งหนึ่งของปี 58 และที่ผ่านมายังต้องเผชิญกับภาวะเศรษฐกิจที่ชะงักงัน จึงไม่มีทางเป็นไปได้ที่ผลประกอบการจะโตเกินคาด และราคาหุ้นไม่น่าจะไปได้ไกลกว่าที่เป็นอยู่นะครับ
 
(หน่วย : ล้านบาท)
 
ด้วยเหตุนี้ถึงต้องคาดคะเนกันเอาเองว่า กำไรต่อหุ้นปีนี้จะอยู่ในระดับ 0.10 บาทหรือไม่?
หากอยู่ในระดับดังกล่าว อาจตีราคาคร่าวๆ ด้วยตนเอง โดยอิงกับค่า P/E ตลาดหุ้นที่ 20 เท่า ก็จะได้ราคาเป้าหมายที่ระดับ 2 บาท หรือหากเชื่อมั่นว่า ตัวบริษัทจะดีขึ้นกว่านี้อีก อาจให้พรีเมี่ยมเทรดที่ระดับ 25 เท่า ก็จะได้ราคาเป้าหมาย 2.50 บาทนะครับ
วันนี้ถึงต้องพูดกันตรงๆ ว่า สถานการณ์ของหุ้น SITHAI เดาทางลำบากจริงๆ เพราะสิ่งที่เกิดขึ้นเที่ยวนี้ ไม่มีใครรู้ว่า จะยืนระยะได้นานเพียงใด หรือถ้ามองไปในปี 60 จะกลับมาทำกำไรอย่างโดดเด่น ต้องมั่นใจว่า กำไรทั้งปีจะทำได้ไม่ต่ำกว่า 400 ล้านบาท ซึ่งอาจเป็นการตีความเข้าข้างตัวเองมากเกินไปหน่อย
จึงไม่มีความจำเป็นต้องทิ้งน้ำหนักสุดตัวไปกับหุ้น SITHAI แต่ควรใช้กลยุทธ์เล่นสั้นๆ เพื่อเน้นการทำรอบให้เยอะขึ้น เพราะการกระชากขึ้นเที่ยวนี้ย่อมมีอะไรแอบแฝงอยู่แน่ๆ แต่ความชัดเจนดังกล่าวยังไม่เกิดขึ้นอย่างเป็นรูปธรรม จึงไม่มีเหตุต้องคิดในแบบโลกสวยนั่นเอง
เนื่องจากหน้าที่ของนักลงทุนคือ การทำกำไรให้ได้ทุกวิถีทาง ส่วนหน้าที่ของผู้บริหารคือ ต้องทำกำไรให้แก่ผู้ถือหุ้นมากสุดเท่าที่จะทำได้นะครับ
…
 

กราฟประกอบคอลัมน์ : Aspen, ราคาปิด ณ วันที่ 27 ม.ค.60